Mali (dt. Aussproch: [ˈmaːli]; frz.: [maˈli]) isch ä Schdaat z Weschdafrika, wo früehner ä französischi Kolonii gsi isch und Französisch-Sudan ghaisse het, aber sit 1960 vo Frankriich unabhängig isch. Im Norde gränzt er an Algerie und Mauretanie, im Weschte an Senegal und Guinea, im Oschte an Niger und im Süde an Burkina Faso und d Elfebeiküschde. Ä groosse Deil vo dr Sahara ghört zu Mali, und au Deil vom Sahel und em Sudan. Mali zelt as glungnigs Bischbiil von erä Demokratisierig z Afrika, isch aber eins vo de ärmschte und am wenigschte entwickelede Länder uf dr Wält. Noh 2003 hai d Lüt, wo vo weniger wie eim US-Dollar pro Dag hai müesse läbe, 73 % vo dr Bevölkerig usgmacht.